**Forslag 3/24**

**Spillemiddelprosjekt – statusrapport**

Det vises til beslutningssak på ekstraordinært årsmøte i 2022, hvor prosjektet ble vedtatt gjennomført, og hvor det ble vedtatt at styret skulle rapportere status på hvert ordinært årsmøte til prosjektet er avsluttet.

**Bakgrunnen** for prosjektet er behovet for rehabilitering av store deler av baneanlegget etter 30 års drift. Særlig trenger flere av greenene, teestedene og enkelte av fairwayene omfattende rehabilitering for å kunne fungere i ytterligere 20 – 30 år. Klubben har gjennom alle år foretatt et kontinuerlig vedlikehold av banen, og den framstår i dag som bedre enn noensinne. Men slitasjen på greenene og teestedene krever et større vedlikeholdsprosjekt dersom banen skal holde akseptabel kvalitet også om 30 år.

Styret har oppnevnt en styringsgruppe, bestående av Finn Harald Ellingen, Oddvar Kjøs, Cato Lauritzen, banemester, daglig leder og styreleder som har fått ansvaret for oppfølging og løpende beslutninger. I tillegg har Kjell Arne Belsby deltatt. Styringsgruppa rapporterer til styret. Operativt prosjektansvarlig er banemester og prosjektansvarlig er styreleder.

**Prosjektets omfang og kostnad.** I arbeidet har det vært vurdert tiltak til en brutto kostnad på 15,4 millioner kroner. Etter flere gjennomganger er prosjektets omfang budsjettert til 12,6 millioner inkludert MVA. I dette beløpet ligger også kostnadene for rehabilitering av hull 13, samt andre mindre tiltak som er gjennomført og betalt i 2022. Etter at alle finansieringstiltak (egenkapital, dugnad, administrasjon og spillemiddeltilskudd) er regnet med, gjenstår et lånebehov på brutto om lag 4 millioner kroner. Reglene for spillemiddeltilskudd er klare på at MVA ikke skal regnes med i prosjektfinansieringen. Prosjektet skal være gjennomførbart og finansiert uten bruk av MVA, men MVA- refusjonen bør tilbakeføres til egenkapitalen, slik at lånebeløpet reduseres mest mulig.

**Risiko i prosjektet.** Prosjektet er kalkulert med god sikkerhet i de enkelte tiltakene og i prosjektet samlet. Prosjektet er delt inn i 24 selvstendige enkelttiltak, som hver for seg kan stoppes eller utsettes, dersom klubbens eller prosjektets økonomi skulle ha en utvikling som tilsier at det ikke er fornuftig å fortsette. Dette er spesielt viktig, da prosjektet ikke er ferdig før i 2026, og både klubbens økonomi og rammebetingelser kan endre seg vesentlig i løpet av denne tiden.

**Byggelån og langsiktig lån**

Det kreves dokumentasjon på finansering av prosjektet, inkludert tilsagn og lån både for byggeperioden og for den langsiktige finansieringen. Sarpsborg kommune har i 2023 vedtatt å gi lånegaranti for spillemiddelprosjekter og forskuddsutbetaling av refusjonsandelen i prosjektet. Søknad om dette ligger til behandling i kommunen.

Ved årsskiftet byttet klubben bankforbindelse fra Nordea til Eidsberg Sparebank. Dette, og kommunens vedtak om forskuttering og lånegaranti gjør at søknaden nå omfatter hele prosjektet, slik det var planlagt opprinnelig. Avtalen med Eidsberg Sparebank er konkurransedyktig, og ved positivt vedtak om lånegaranti fra kommunen er vi garantert enda bedre lånebetingelser.

**Status delprosjektene**

*Hull 2 utvidelse tee 2*: det meste av massen er tilkjørt, nesten klart for legging av ferdiggress

*Hull 3 utvidelse tee 3:* påbegynt,gjenstår sprenging, oppbygging av greenen og legging av ferdiggress

*Hull 3: Etablere bunker:* foreslås tatt ut av prosjektet

*Hull 4 Utvide tee:* foreslås flyttet til senere i prosjektet

*Hull 5 rehab deler av greenen:* foreslås flyttet til senere i prosjektet

*Hull 6 green:* greenen ferdigstilt og tatt i bruk

*Hull 9 ny green*: greenen ferdigstilt og kan tas i bruk

*Hull 9 nytt teested:* klart for legging av ferdiggress

*Hull 9 opprinnelig teested:* klart for legging av ferdiggress

*Hull 12 green:* ferdigstilt

*Hull 16 greenområde:* ferdigstilt

*Hull 1, 2 og 3:* utvidelse dam og avløp til Isesjø: utsatt, avventer valg av løsning

I tillegg kommer prosjektene som ble fullført i 2021/22.

**Økonomi**

Kalkylene har vist seg å være realistiske, men stramme. Hadde vi ikke hatt svært gode støttespillere og medarbeidere som har tatt stort ansvar, ville det vært kravende gjennomføre prosjektet innenfor budsjett.

Tallene nedenfor gjelder 2022 og 2023:

Status ekstern finansiering per 1. januar:

Budsjett for igangsatte tiltak: kr 2 939 000

Medgått pr 31.12.20 2 579 000

Mindreforbruk: kr 360 000.

På igangsatte tiltak vil det fortsatt komme en del kostnader, blant annet ferdiggress til teestedene. Samtidig er det i 2023 betalt for betydelige menger grus og vekstmasse til green 8. Bruk av eget personale og dugnad er i hovedsak innenfor prosjektbudsjett.

**Praktiske konsekvenser for golfspillet i 2024**

Hull 8 vil være stengt for arbeid på greenen, mens hull 9 spilles som par 3 og par 4. De to teestedene på 9 vil ha matteutslag til ferdiggresset er spillbart. Utvidelsene på teestedene 2 og 3 vil tas i bruk når ferdiggresset er spillbart.

**Utfordringer i prosjektet**

Etter prosjektplanen skal green 1 rehabiliteres i 2025. Samtidig har fairway 1 flere utfordringer. Ved kraftig regn tar dreneringssystemet ikke unna for vannmassene, noe som fører til store mengder vann på fairway. Kulverten tar ikke unna vannet raskt nok, og er sannsynligvis i dårlig forfatning. Her bør det gjennomføres tiltak som forbedrer situasjonen. Alternativene kan være å skifte eller supplere kulverten, etablere en åpen bekk over fairway 1, eller kombinasjoner av disse. Fordi kulverten over naboeiendommen mot nord heller ikke har nødvendig kapasitet må det gjennomføres forbedrende tiltak ut mot Isesjø. Samtidig er fairway 1 svært ujevn, slik at store arbeider her bør inkludere overflateforbedring på spillefeltet. Til sammen er dette er kostbare tiltak som ikke er finansiert i prosjektet..

Når dette skrives er det på grunn av vinterforholdene ikke mulig å konkludere med hva de ulike tiltakene vil koste, eller hvilke som gir best effekt. Dette må kalkuleres, og ekstern kompetanse må innhentes for å beskrive tiltakene.

Men uansett valg av tiltak vil dette måtte føre til økonomiske omprioriteringer i prosjektet. En mulighet er å ikke rehabilitere green 7 (prosjektert kostnad 480 000), slik at midlene kan overføres til fairway 1. Dersom man i overskuelig framtid skal gjennomføres forbedringer på fairway 1 bør det foretas når hullet allikevel er stengt grunnet arbeider på green. Planleggingen av dette vil måtte ta tid, og det er derfor fornuftig å endre prosjektrekkefølgen slik at green 1 utsettes ett år mens green 13 flyttes fram til 2025.

Innstilling:

1: Årsmøtet tar rapporten til etterretning

2: For å skape tid til prosjektering endres rekkefølgen på delprosjektene hull 1 og hull 13

3: Eventuelle økonomisk omfattende eller større strukturelle endringer i prosjektet legges fram for ekstraordinært årsmøte.